## Pravilnik o paušalnom oporezivanju samostalnih djelatnosti

### NN 143/2006 (29.12.2006.), Pravilnik o paušalnom oporezivanju samostalnih djelatnosti

# MINISTARSTVO FINANCIJA

3249

Na
temelju članka 44. stavka 4. Zakona o porezu na dohodak (»Narodne novine«, broj
177/04) ministar financija donosi

## PRAVILNIK

### O PAUŠALNOM OPOREZIVANJU SAMOSTALNIH DJELATNOSTI

1.
OPĆA ODREDBA

Članak
1.

Ovim
se Pravilnikom propisuju samostalne djelatnosti obrta iz članka 18. stavka 1.
točke 1. Zakona o porezu na dohodak (dalje u tekstu: Zakon) i samostalne
djelatnosti poljoprivrede i šumarstva iz članka 18. stavka 3. Zakona koje se
mogu paušalno oporezivati, način utvrđivanja i visina godišnjeg paušalnog
dohotka, način utvrđi­vanja
i visina paušalnog poreza na dohodak i prireza porezu na dohodak, te druge
odredbe bitne za provedbu paušalnog oporezivanja u skladu s člankom 44. Zakona.

2.
POREZNI OBVEZNIK

Članak
2.

(1)
Obveznik poreza na dohodak kojemu se dohodak može utvrđivati u paušalnom iznosu
jest fizička osoba koja ostvaruje primitke od obavljanja samostalne djelatnosti
obrta iz članka 18. stavka 1. točke 1. Zakona u skladu s propisima o obrtu i
samostalne djelatnosti poljoprivrede i šumarstva iz članka 18. stavka 3. Zakona
i koja ispunjava sljedeće uvjete:

1.
da nije obveznik poreza na dodanu vrijednost prema Zakonu o porezu na dodanu
vrijednost, i

2.
da samostalnu djelatnost ne obavlja u supoduzetništvu,
i

3.
da nema izdvojenih poslovnih jedinica niti proizvodnih pogona.

(2)
Iznimno od odredbe stavka 1. ovoga članka, dohodak i porez na dohodak ne mogu
se utvrđivati u paušalnom iznosu fizičkoj osobi koja obavlja samostalnu
djelatnost ugostiteljstva i/ili trgovine i po toj osnovi obveznik je poreza na
dohodak. Iznimno, u smislu ovoga Pravilnika, obavljanjem djelatnosti trgovine
ne smatra se djelatnost fizičkih osoba registriranih za obavljanje djelatnosti
proizvodnje koje svoje proizvode prodaju na tržištu.

(3)
Porezni obveznici koji obavljaju samostalne djelatnosti iz članka 18. Zakona od
kojih dohodak utvrđuju na temelju propisanih poslovnih knjiga prema člancima
19. do 24. Zakona, ne mogu istodobno po osnovi tih djelatnosti dohodak i porez
na dohodak utvrđivati u paušalnom iznosu.

(4)
Ako porezni obveznik koji obavlja djelatnost stavka 1. ovoga članka od koje
dohodak i porez na dohodak utvrđuje u paušalnom iznosu, uz tu djelatnost u
tijeku poreznog razdoblja započne obavljati i novu djelatnost od koje dohodak
obvezno utvrđuje na temelju propisanih poslovnih knjiga prema člancima 19. do
24. Zakona i od koje dohodak i porez na dohodak ne može utvrđivati u paušalnom
iznosu prema stavku 1. ovoga članka, obvezan je i dohodak od djelatnosti koji
je utvrđivao u paušalnom iznosu početi utvrđivati na način propisan za
samostalnu djelatnost prema člancima 19. do 24. Zakona i to istodobno s
početkom obavljanja nove djelatnosti.

(5)
Ako porezni obveznik koji obavlja djelatnost iz stavka 1. ovoga članka od koje
dohodak utvrđuje u paušalnom iznosu, uz tu djelatnost u tijeku poreznog
razdoblja započne obavljati i novu djelatnost od koje dohodak može utvrđivati u
paušalnom iznosu prema stavku 1. ovoga članka, obavljanje nove djelatnosti
smatra se, u smislu ovoga Pravilnika, proširenjem samostalne djelatnosti od
koje se utvrđuje dohodak i porez na dohodak u paušalnom iznosu.

(6)
U slučaju iz stavka 4. ovoga članka, Porezna uprava ukinut će doneseno rješenje
o godišnjem dohotku i porezu na dohodak u paušalnom iznosu i donijeti rješenje
o plaćanju predujma poreza u skladu s člankom 47. stavkom 1. Zakona.

(7)
U slučaju iz stavka 5. ovoga članka, ne donosi se novo rje­šenje o godišnjem dohotku i porezu na dohodak u paušalnom
iznosu odnosno doneseno rješenje o godišnjem dohotku i porezu na dohodak u
paušalnom iznosu iz članka 4. ovoga Pravilnika ostaje na snazi.

3.
UTVRĐIVANJE GODIŠNJEG PAUŠALNOG DOHOTKA

Članak
3.

(1)
Godišnji paušalni dohodak za samostalnu djelatnost iz članka 1. ovoga
Pravilnika i članka 2. stavka 1. ovoga Pravilnika utvrđuje se u iznosu
12.750,00 kuna što je razlika između primitaka u iznosu 85.000,00 kuna i
porezno priznatih izdataka u visini 85%.

(2)
Godišnji paušalni dohodak iz stavka 1. ovoga članka jest i godišnja porezna
osnovica za utvrđivanje godišnjeg paušalnog poreza.

(3)
Porezno priznati izdaci iz stavka 1. ovoga članka uključuju sve nastale izdatke
i iznos izdatka za uplaćene doprinose za obvezna osiguranja po posebnim
propisima.

(4)
U slučaju nastanka porezne obveze (početka obavljanja samostalne djelatnosti)
odnosno prestanka porezne obveze (prestanka obavljanja samostalne djelatnosti
ili prestanka uvjeta za utvrđivanje dohotka i poreza na dohodak u paušalnom
iznosu) tijekom porez­nog razdoblja, godišnji
paušalni dohodak iz stavka 1. ovoga članka utvrđuje se razmjerno broju mjeseci
obavljanja djelatnosti i to u korist poreznog obveznika.

(5)
U slučaju privremene obustave obavljanja samostalne djelatnosti koja je
prijavljena nadležnom tijelu kod kojega je djelatnost registrirana i nadležnoj
ispostavi Porezne uprave u roku određenom propisima o obrtu odnosno samostalnom
obavljanju djelatnosti i Zakonom, godišnji paušalni dohodak iz stavka 1. ovoga
članka utvrđuje se razmjerno broju mjeseci obavljanja djelatnosti i to u korist
poreznog obveznika, a porezna se obveza za to razdoblje ne utvrđuje.

4.
UTVRĐIVANJE PAUŠALNOG POREZANA DOHODAK

Članak
4.

(1)
Godišnji paušalni porez na dohodak utvrđuje se rješenjem i to primjenom
poreznih stopa iz članka 8. Zakona na godišnji paušalni dohodak utvrđen člankom
3. ovoga Pravilnika.

(2)
Iznos godišnjeg paušalnog poreza na dohodak iz stavka 1. ovoga članka povećava
se i za prirez porezu na dohodak koji je uveden odlukom jedinice lokalne
samouprave prema prebivalištu ili uobičajenom boravištu poreznog obveznika.

(3)
Mjesečni paušalni porez na dohodak utvrđuje se na način da se godišnji paušalni
porez na dohodak iz stavka 1. ovoga članka podijeli na dvanaest (12) mjeseci
odnosno na razmjeran broj mjeseci poreznog razdoblja (kalendarske godine) u
kojima porezni obveznik obavlja samostalnu djelatnost.

(4)
Rješenjem iz stavka 1. ovoga članka osobito se utvrđuje iznos godišnjeg
paušalnog dohotka, godišnji i mjesečni iznos paušalnog poreza na dohodak i
prireza porezu na dohodak te rokovi plaćanja paušalnog poreza na dohodak i
prireza porezu na dohodak.

(5)
Rješenje iz stavka 1. ovoga članka donosi nadležna ispostava područnog ureda
Porezne uprave prema prebivalištu ili uobičajenom boravištu poreznog obveznika,
a vrijedi do donošenja novog rješenja.

(6)
U skladu s člankom 41. točkom 2. Zakona, rješenjem utvrđen godišnji paušalni
porez na dohodak i prirez porezu na dohodak je konačan, pa porezni obveznik po
toj osnovi ne može podnijeti godišnju poreznu prijavu.

(7)
Ako tijekom poreznog razdoblja prestanu uvjeti za utvrđivanje paušalnog dohotka
i plaćanje paušalnog poreza na dohodak iz članka 44. stavka 6. Zakona i članka
2. ovoga Pravilnika, Porezna uprava ukinuti će rješenje o godišnjem dohotku i
porezu na dohodak u paušalnom iznosu i donijeti rješenje o plaćanju predujma
poreza u skladu s člankom 47. stavkom 1. Zakona. Rješenje se izdaje najkasnije
do kraja mjeseca koji slijedi iza mjeseca u kojem su prestali uvjeti za
utvrđivanje paušalnog dohotka i plaćanje paušalnog poreza na dohodak.

5.
SMANJENJE PAUŠALNOG POREZA NA DOHODAK

Članak
5.

Porezni
obveznici iz članka 2. stavka 1. ovoga Pravilnika koji samostalne djelatnosti
obavljaju na područjima posebne državne skrbi, na otocima prve skupine i
brdsko–planinskim područjima, plaćaju godišnji paušalni porez na dohodak iz
članka 4. stavka 1. ovoga Pravilnika u visini:

1)
25% godišnjeg paušalnog poreza na dohodak za djelatnost koja se obavlja na
području posebne državne skrbi prve skupine i Gradu Vukovaru te na otocima prve
skupine,

2)
50% godišnjeg paušalnog poreza na dohodak za djelatnost koja se obavlja na
području posebne državne skrbi druge skupine,

3)
75% godišnjeg paušalnog poreza na dohodak za djelatnost koja se obavlja na
području posebne državne skrbi treće skupine i brdsko-planinskim područjima.

6.
PLAĆANJE PAUŠALNOG POREZA NA DOHODAK

Članak
6.

Godišnji
paušalni porez na dohodak i prirez porezu na dohodak plaća se tromjesečno, do
posljednjeg dana svakog tromjesečja, u iznosu koji je umnožak broja mjeseci
tromjesečja za koje je obveza utvrđena i utvrđenog paušalnog mjesečnog poreza
na dohodak sukladno članku 4. stavku 3. ovoga Pravilnika.

7.
POSLOVNE KNJIGE I EVIDENCIJE

Članak
7.

(1)
Porezni obveznik koji porez na dohodak od samostalne djelatnosti plaća u
paušalnom iznosu ne vodi poslovne knjige iz članka 23. Zakona, osim evidencije
o prometu – Obrazac KPR u skladu s Pravilnikom o porezu na dohodak.

(2)
Porezni obveznik koji porez na dohodak od samostalne djelatnosti plaća u
paušalnom iznosu obvezan je u evidenciji o prometu iz stavka 1. ovoga članka
evidentirati iznose naplaćene u gotovini i iznose naplaćene bezgotovinskim
putem.

(3)
Porezni obveznik koji porez na dohodak od samostalne djelatnosti plaća u
paušalnom iznosu obvezan je za svaku isporuku i obavljenu uslugu izdati račun
propisanog sadržaja u skladu s Pravilnikom o porezu na dohodak.

8.
PRIJAVA U REGISTAR POREZNIH OBVEZNIKA

Članak
8.

(1)
Porezni obveznik koji želi prijeći na utvrđivanje paušalnog dohotka i plaćanje
paušalnog poreza na dohodak i prireza od obav­ljanja samostalne djelatnosti te koji počinje obavljati
samostalnu djelatnost za koju će utvrđivati paušalni dohodak i plaćati paušalni
porez na dohodak i prirez, obvezan je Poreznoj upravi nadležnoj prema mjestu
prebivališta ili uobičajenog boravišta podnijeti prijavu u registar poreznih
obveznika – Obrazac RPO u skladu s Pravilnikom o porezu na dohodak.

(2)
Prijava u registar poreznih obveznika iz stavka 1. ovoga članka podnosi se u
roku osam (8) dana od dana početka obavljanja samostalne djelatnosti, a kod
prelaska sa utvrđivanja dohotka od samostalne djelatnosti temeljem propisanih
poslovnih knjiga na utvrđivanje paušalnog dohotka i plaćanje paušalnog poreza
na dohodak i prireza porezu na dohodak do kraja tekućeg razdoblja za iduće
porezno razdoblje, a najkasnije petnaest (15) dana po isteku poreznog razdoblja
odnosno kalendarske godine.

(3)
Ako tijekom poreznog razdoblja za koje je porez utvrđen u paušalnom iznosu
porezni obveznik prestane obavljati samostalnu djelatnost odnosno ako prestanu
uvjeti propisani člankom 2. ovoga Pravilnika ili samostalna djelatnost počinje
mirovati (privremena obustava samostalne djelatnosti), porezni obveznik obvezan
je Poreznoj upravi nadležnoj prema mjestu prebivališta ili uobičajenog
boravišta podnijeti prijavu o prestanku odnosno privremenoj obustavi u roku
osam (8) dana od dana nastanka promjene.

(4)
Porezni obveznik koji želi prijeći s utvrđivanja dohotka od samostalne
djelatnosti temeljem propisanih poslovnih knjiga na utvrđivanje paušalnog
dohotka obvezan je uz prijavu iz stavka 1. ovoga članka dostaviti:

1.
pregled primitaka i izdataka prema podacima iz Knjige primitaka i izdataka –
Obrazac KPI u skladu s Pravilnikom o porezu na dohodak,

2.
pregled ukupnog iznosa tražbina, a na temelju izdanih računa iz Evidencije o
tražbinama i obvezama – Obrazac TO u skladu s Pravilnikom o porezu na dohodak
odnosno presliku Obrasca TO i to za porezno razdoblje (kalendarsku godinu) koje
prethodi godini prelaska na utvrđivanje dohotka u paušalnom iznosu.

(5)
U slučaju prelaska s utvrđivanja dohotka od samostalne djelatnosti temeljem
propisanih poslovnih knjiga na utvrđivanje paušalnog dohotka i plaćanje
paušalnog poreza na dohodak iz stavka 2. ovoga članka, porezni obveznik obvezan
je postupiti na način propisan za prestanak djelatnosti u skladu s Pravilnikom
o porezu na dohodak.

9.
PRIJELAZNE I ZAVRŠNE ODREDBE

Članak
9.

Iznimno
od članka 8. stavka 2. ovoga Pravilnika, prijava u registar poreznih obveznika
za 2007. godinu kod prelaska s utvrđivanja dohotka od samostalne djelatnosti
temeljem propisanih poslovnih knjiga na utvrđivanje paušalnog dohotka i
plaćanje paušalnog poreza na dohodak i prireza porezu na dohodak podnosi se do
31. siječnja 2007. godine.

Članak
10.

Ovaj
Pravilnik stupa na snagu 1. siječnja 2007. godine, a objavit će se u »Narodnim
novinama«.

Klasa:
011-01/06-01/115
Urbroj: 513-07-21-01/06-6
Zagreb, 15. prosinca 2006.

Ministar financija

**Ivan Šuker, v. r.**

Pravilnik, NN 143/2006-3249
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)